66. ΑΠΟΦΑΣΗ ΥΠΟΥΡΓΟΥ ΟΙΚΟΝΟΜΙΚΩΝ Αριθ. 1049222/3926/0016  της 25 Απρ./6 Μαΐου 1996 (ΦΕΚ Β΄  296) Απόδοση στο Δημόσιο των εισπραττομένων από τους Ειδικούς Ταμίες εσόδων. Έχοντας υπόψη: α)Τις διατάξεις του άρθρ. 70 του Νόμ. 2362/1995 (ΦΕΚ Α΄ 247/1995) «Περί Δημοσίου Λογιστικού, ελέγχου των δαπανών του κράτους και άλλες διατάξεις». β)Τις διατάξεις των άρθρ. 75 και 86 του Π.Δ. 16/1989 (ΦΕΚ Α΄6/1989) «Κανονισμός λειτουργίας Δημοσίων Οικονομικών Υπηρεσιών (Δ.Ο.Υ.) και Τοπικών Γραφείων και καθήκοντα υπαλλήλων αυτών». γ)Την αριθ. 414/24.1.96 (ΦΕΚ Β΄58/96) απόφαση του Πρωθυπουργού και του Υπουργού Οικονομικών με την οποία αναθέτουν καθήκοντα στους Υφυπουργούς Οικονομικών. δ)Την ανάγκη καθορισμού του χρόνου απόδοσης στο Δημόσιο των εισπραττομένων από τους Ειδικούς Ταμίες εσόδων, αποφασίζουμε: Οι Ειδικοί Ταμίες αποδίδουν στις Δ.Ο.Υ. τα εισπραττόμενα απ’ αυτούς έσοδα, σύμφωνα με τα οριζόμενα σε έγγραφο του προϊσταμένου της αρμόδιας Δ.Ο.Υ., ως εξής: α)Οι εδρεύοντες εντός της έδρας της Δ.Ο.Υ., τουλάχιστον δύο φορές την εβδομάδα.  β)Οι εδρεύοντες εκτός της έδρας της Δ.Ο.Υ. και σε απόσταση μέχρι τριάντα χιλιόμετρα, τουλάχιστον μία φορά την εβδομάδα. γ)Οι εδρεύοντες εκτός της έδρας της Δ.Ο.Υ. και σε απόσταση μεγαλύτερη των τριάντα χιλιομέτρων ή σε νησιά που δεν εδρεύει Δ.Ο.Υ., τουλάχιστον μία φορά το δεκαπενθήμερο. Οι προϊστάμενοι των Δ.Ο.Υ. κατά τη σύνταξη του παραπάνω εγγράφου, θα λαμβάνουν υπόψη τόσο τις γεωγραφικές και κλιματολογικές συνθήκες κάθε περιοχής, όσο και το ύψος των πραγματοποιουμένων εισπράξεων. Κατά το χρονικό διάστημα που μεσολαβεί μεταξύ δύο αποδόσεων, οι Ειδικοί Ταμίες θα καταθέτουν τα χρήματα από τις εισπράξεις που πραγματοποιούν στις εμπορικές τράπεζες και θα λαμβάνουν τραπεζικές επιταγές σε διαταγή της αρμόδιας Δ.Ο.Υ. Η παρούσα δεν προκαλεί δαπάνη σε βάρος του Κρατικού Προϋπολογισμού. Σελ. 106,18 Τεύχος 1240-Σελ.38 